《元章好古过人书画惊世起余作歌》
宋代·刘泾

天下爱奇人没量，奇不谀人奇解相。奇人奇物方合璧，乞与世解人物样。

六朝唐盛始兼得，访古知名已萧爽。人亡物丧付衰梦，注想后来逢好尚。

元章心自鉴秋月，一路仍行九霄上。家时菜色无斗粟，书画奇奇世人望。

譬如大海沈百宝，尔辈乘风得之浪。二王褚陆已天作，老顾如来更天匠。

其馀缇袭凡几重，但见光明烂垂象。珍犀瑞锦扶兰茝，龙跃鸾惊诃魍魉。

金仙讵敢触以手，雪子玉人聊置掌。余家僻素最沈著，退舍还师觉难傍。

世人往往力能干，未免目虾终惚恍。缄机伪谬各臣妾，未睹堂堂笔中王。

袖解涩缩气如线，净几明窗谩瞻仰。从来所有万钱价，不即臭帤当火葬。

倾心妙绝岂求胜，妄意临摹须杀谤。端居自号书一品，好事如封绘三藏。

诸郎青出即护持，未肯充饥谬为驵。余衰二物拟高阁，子可专之世无两。

书来诗往但悠悠，尘土欺人正惆怅。

作者简介：刘泾（1043？～1100？）字巨济，号前溪，简州阳安（今四川简阳）人。熙宁六年（1073）进士。为太学博士。元符末，官至职方郎中。米芾、苏轼之书画友。苏轼答刘泾诗云：“细书千纸杂真行。”鲜于伯机藏杂帖一册，内有刘泾墨帖一纸。善作林石槎竹，笔墨狂逸，体制拔俗。亦工墨竹，以圆笔作叶，成都太智院法堂有松竹画壁各一堵。卒年五十八。《宋史本传、画继、东坡集、云烟过眼录、图绘宝鉴》